[pic] | EUROOPAN YHTEISÖJEN KOMISSIO |

Bryssel 13.1.2009

KOM(2008) 898 lopullinen

KOMISSION LAUSUNTO

Euroopan keskuspankin antamasta suosituksesta neuvoston asetukseksi, joka koskee Euroopan keskuspankin valtuuksista kerätä tilastotietoja annetun neuvoston asetuksen (EY) N:o 2533/98 muuttamista

KOMISSION LAUSUNTO

Euroopan keskuspankin antamasta suosituksesta neuvoston asetukseksi, joka koskee Euroopan keskuspankin valtuuksista kerätä tilastotietoja annetun neuvoston asetuksen (EY) N:o 2533/98 muuttamista

1. JOHDANTO

1.1. Euroopan keskuspankki (EKP) antoi 15. syyskuuta 2008 suosituksen[1] (jäljempänä ’suositus’), joka koskee neuvoston asetuksen antamista Euroopan keskuspankin valtuuksista kerätä tilastotietoja annetun neuvoston asetuksen (EY) N:o 2533/98 (jäljempänä ’asetus’) muuttamista.

1.2. Neuvosto päätti 13. lokakuuta 2008 kuulla asiassa komissiota ja pyysi komissiota antamaan lausuntonsa suosituksesta niin pian kuin mahdollista.

2. YLEINEN VIITTAUS EUROOPAN KESKUSPANKKIJÄRJESTELMÄN TEHTÄVIIN

2.1. Komissio suhtautuu myönteisesti suosituksen tavoitteeseen vähentää tietojen antamisesta aiheutuvaa kokonaisrasitetta ja erityisesti nykyiseen ja tulevaan tietojen antajien perusjoukkoon kohdistuvaa rasitetta. Tältä osin EKP:n valtuuksia määrätä tilastoihin liittyviä tiedonantovaatimuksia tietojen antajien perusjoukolle rajoittaa yleisesti muun muassa EY:n perustamissopimus ja Euroopan keskuspankkijärjestelmän ja Euroopan keskuspankin perussäännön pöytäkirjan N:o 18 5 artikla.

2.2. Kun kuitenkin otetaan huomioon, että suosituksessa ei eritellä minkälaista asetuksen 2 artiklan 1 kohdassa tarkoitettua tietoa EKP voi kerätä tietojen antajien perusjoukosta, olisi huomioitava, että EKP voi kerätä kyseisiä tietoja EY:n perustamissopimuksen mukaisen toimivaltansa puitteissa, siinä määrin kuin on ehdottoman välttämätöntä Euroopan keskuspankkijärjestelmän (EKPJ) tehtävien hoitamiseksi.

2.3. Suosituksen kohteena olevassa asetuksessa käytettyä termiä ”Euroopan tilastot” ei ole määritelty. Lisäksi siinä voidaan myös viitata ”euroalueen tilastoihin”, joka ei vaikuta tilastojärjestelmien toimialaan. Termien ”Euroopan tilastot” ja ”euroalueen tilastot” määritelmät voisivat sisältyä suosituksen kohteena olevaan asetukseen, jossa otetaan huomioon eri toimivallat mutta jossa samalla kuvastuu tulevan Euroopan tilastoja koskevan asetuksen sisältö, erityisesti EKPJ:n tilastoja koskevien työohjelmien käyttämisenä Euroopan tilastojen sisällön määrittämiseksi.

2.4. Euroopan tilastojärjestelmän (ESS) ja EKPJ:n välillä tarvitaan tehokasta yhteistyötä, jolla varmistetaan Euroopan tilastojen eri osa-alueet kattava koordinoitu lähestymistapa. Yhteistyötä tarvitaan muun muassa Euroopan kansantalouden tilinpitojärjestelmän puitteissa ja jotta voidaan välttää tilastoinnin mahdolliset päällekkäisyydet Euroopan tasolla, etenkin maksutasetilastojen ja rahoitustilien sekä yritystilastojen kohdalla. Tämän vuoksi on tärkeää, että vastikään perustettu Euroopan tilastojärjestelmää käsittelevä komitea (ESS-komitea) on asianmukaisella tavalla mukana EKPJ:n tilastoja koskevien työohjelmien valmisteluvaiheessa. Koordinoitu lähestymistapa olisi yhtälailla hyödyllinen tietojen toimittajille vastaamisesta aiheutuvan yleisen rasitteen minimoimisen kannalta. Lisäksi Euroopan tilastojärjestelmän ja EKPJ:n yhteistyöhön on myös keskityttävä toiminnallisella tasolla työjärjestelyjen kautta.

2.5. Koska Euroopan tilastojen eri osa-alueet kattava koordinoitu lähestymistapa ja tietojen antamisesta aiheutuvan rasitteen vähentäminen ovat tärkeitä, suosituksen kohteena olevassa asetuksessa saatettaisiin tarvita selvennystä kerättävien ja koottavien tietojen osalta, muun muassa taloudellista vakautta koskevien tilastotietojen ja makrovakausindikaattoreiden kohdalla, jotta mahdolliset rajojen yli ja eri sektoreille ulottuvat riskit voitaisiin tunnistaa ajoissa. Sen vuoksi, ja jotta voidaan taata, että tietojen antajien perusjoukolta suosituksen kohteena olevan asetuksen mukaisesti kerättäviä tietoja käytetään tehokkaasti, tarvitaan koordinoitua tietojen vaihtoa Euroopan tilastojärjestelmän ja EKPJ:n välillä, jotta erityisesti komissiolle voidaan toimittaa tilastotietoja tasaisin väliajoin, mukaan lukien maakohtaiset tiedot, jotka ovat yhteisön tehokkaan toiminnan kannalta tarpeellisia, kuten EY:n perustamissopimuksen 285 artiklan 1 kohdassa määrätään, ja jotka ovat tarpeen poliittiseen päätöksentekoon liittyvien muiden tehtävien toteuttamiseksi. Tältä osin suosituksen kohteena oleva asetus voisi sisältää erityissäännöksiä, joiden avulla voitaisiin varmistaa kyseisten tietojen siirtäminen EKPJ:stä Euroopan tilastojärjestelmään.

3. TIETOJEN ANTAJIEN PERUSJOUKON TARKISTAMINEN

3.1. Komissio tunnustaa suosituksessa mainitun tarpeen tarkistaa tietojen antajien perusjoukon laajuus ja erityisesti EKP:n tarpeen pystyä keräämään tarvittavia tilastotietoja erityyppisiltä rahoituslaitoksilta, mukaan lukien vakuutusyhtiöt ja eläkerahastot, ilman että tietojen antajien perusjoukon laajuus kasvaa kohtuuttomasti. EKPJ:n tilastotietojen keräämisen edellytyksenä on yleensä se, että muut toimielimet, mukaan lukien Euroopan tilastojärjestelmään kuuluvat laitokset, eivät jo kerää kyseisiä tietoja ja että tietojen keräämisestä koituva hyöty on niistä aiheutuvia kustannuksia suurempi.

3.2. Lisäksi on huomioitava, että suosituksen kohteena olevan asetuksen 2 artiklan 2 kohdan b alakohdassa mainitut ”postisiirtoa hoitavat laitokset” kuuluvat ryhmään ”Muut rahalaitokset” ja sektorin ”rahoituslaitokset” soveltamisalaan, joka mainitaan suosituksen kohteena olevan asetuksen 2 artiklan 2 kohdan a alakohdassa.

3.3. Lisäksi suosituksen kohteena olevan asetuksen 2 artiklan 2 kohdan d alakohdan viittaus sähköisen rahan liikkeeseenlaskijoihin voisi olla yksityiskohtaisempi, sähköisen rahan liikkeeseenlaskijoiden liiketoiminnan aloittamisesta, harjoittamisesta ja toiminnan vakauden valvonnasta 18. syyskuuta 2000 annetun Euroopan parlamentin ja neuvoston direktiivin 2000/46/EY 1 artiklan 3 kohdan a alakohdassa annetun määritelmän mukaisesti (jäljempänä ’sähköistä rahaa koskeva direktiivi’).

3.4. Koska suosituksen kohteena olevan asetuksen 2 artiklan 2 kohdan c, d ja e alakohdassa mainittuja termejä ”ulkomaiset saatavat tai velat”, ”ulkomaiset taloustoimet”, ”saatavat tai velat” ja ”rahoitustaloustoimet” ei ole selkeästi määritelty eivätkä ne rajaa riittävän tarkasti tietojen antajien perusjoukkoon kuuluvia ryhmiä, niitä voitaisiin selventää nimeämällä suosituksen kohteena olevan asetuksen 2 artiklan 2 kohdan c, d ja e alakohdissa tietojen antajat, joista tietojen antajien perusjoukko koostuu.

3.5. Aiheesta on toimitettava lisäperusteluja, jos tietojen antajien perusjoukon tarkistaminen lisää merkittävästi tietojen antamisesta aiheutuvaa rasitetta, sillä tarkistaminen voi vaikuttaa myös Euroopan tilastojärjestelmän tilastotietojen keruuseen. Suosituksen kohteena olevassa asetuksessa olisi sen vuoksi taattava esimerkiksi se, että Euroopan tilastojärjestelmän ja EKPJ:n päällekkäiseltä tietojenkeruulta vältytään.

3.6. Tilastointiin tarkoitettujen yritysrekisterien laatimista koskevan yhteisen kehyksen vahvistamisesta annetussa Euroopan parlamentin ja neuvoston asetuksessa (EY) N:o 177/2008 edellytetään, että kansalliset viranomaiset toimittavat monikansallisia konserneja ja niihin kuuluvia yksiköitä koskevat tiedot komissiolle (Eurostat), joka perustaa rekisteriverkoston monikansallisista konserneista. Koska kansalliset keskuspankit ja Euroopan keskuspankki voivat osallistua verkoston käyttöön, myös EKPJ:lle voitaisiin tarjota mahdollisuus käyttää verkostoa mahdollisimman laajasti.

4. TILASTOINTIPERIAATTEET

4.1. Komissio suhtautuu myönteisesti Euroopan keskuspankin ehdotukseen sisällyttää asetukseen viittaus tilastointiperiaatteisiin, joita sovelletaan EKPJ:n tilastojen kehittämiseen, tuottamiseen ja jakeluun.

4.2. Koska Euroopan tilastojärjestelmän ja EKPJ:n toimintaperiaatteet perustuvat erillisiin, rinnakkaisiin järjestelmiin ja hallintorakenteisiin ja koska Euroopan tilastojärjestelmän tilastointiperiaatteet eivät välttämättä ole täysin yhteneväisiä EKPJ:n vastaavien periaatteiden kanssa, olisi syytä harkita EKPJ:n tilastojen kehittämistä, tuottamista ja jakelua koskevien tilastointiperiaatteiden määrittelemistä.

4.3. Komissio pitää erityisen tervetulleena asetuksessa olevaa viittausta tilastointiperiaatteisiin, joilla edistetään tietojen avoimuutta tuomalla tiedot EKPJ:n käyttämistä toimintatavoista ja menettelyistä julkisesti saataville.

5. LUOTTAMUKSELLISUUTTA KOSKEVAT SÄÄNNÖT

5.1. Komissio on yleisellä tasolla tyytyväinen siihen, että suosituksen kohteena olevaan asetukseen on lisätty luottamuksellisuussäännöksiä, joita sovelletaan luottamuksellisten tietojen vaihdossa EKPJ:n sisällä ja EKPJ:ään ja Euroopan tilastojärjestelmään kuuluvien laitosten välillä, sekä säännöksiä, jotka kuvastavat tulevan Euroopan tilastoja koskevan asetuksen sisältöä ja joilla taataan luottamuksellisen tiedon kulku Euroopan tilastojärjestelmään kuuluvalta laitokselta EKPJ:ään kuuluvalle laitokselle. Suosituksen kohteena olevassa asetuksessa voitaisiin kuitenkin tehdä selkeämpi jako näiden kahden järjestelmän välillä, jotta mahdollisilta väärinymmärryksiltä vältyttäisiin.

5.2. Kahden rinnakkaisen luottamuksellisuutta koskevan järjestelyn olemassaolo – Euroopan tilastojärjestelmän ja EKPJ:n – saattaa aiheuttaa vaikeuksia toiminnallisen hallinnon tasolla sekä mahdollisia väärinymmärryksiä vastaajien keskuudessa.

5.3. Jotta varmistetaan muun muassa tietojen antajien perusjoukon luottamus siihen, että luottamukselliset tiedot suojataan, luottamuksellisuutta koskevien EKPJ:n säännösten pitäisi kuvastaa vastaavia Euroopan tilastojärjestelmän säännöstöjä mahdollisimman laajalta osin, erityisesti sellaisissa tapauksissa, missä tietoa ei ole kerätty toiminnan vakauden valvonnan alalta vaan tilastollista tiedonantoa varten, koska siinä tapauksessa kansallisiin keskuspankkeihin kuuluvat laitokset toimivat tilastolaitoksina ja vastaajat näkevät ne sellaisina.

5.4. Lisäselvyys suosituksen kohteena olevan asetuksen luottamuksellisuutta koskevissa säännöksissä voisi myös auttaa varmistamaan, että tietoja, jotka jokin Euroopan tilastojärjestelmään kuuluva laitos välittää jollekin EKPJ:ään kuuluvalle laitokselle, ei käytetä muuhun kuin tilastointitarkoituksiin.

6. MUUTA

6.1. Suosituksen kohteena olevan asetuksen 1 artiklan 4 kohdan osalta todetaan, että Euroopan kansantalouden tilinpito- ja aluetilinpitojärjestelmästä yhteisössä 25. kesäkuuta 1996 annettu neuvoston asetus (EY) N:o 2223/96 määritellään EKT-95:ksi (asetuksen johdanto-osan 7 kappale). Jotta asetuksessa käytetyn termistön yhtenäisyys voidaan taata, suosituksen kohteena olevan asetuksen 1 artiklan 4 kohtaa voitaisiin muuttaa korvaamalla sanat ”liitteen A” sanoilla ”EKT-95:n”.

6.2. Voisi myös olla suositeltavaa päivittää asetuksen 1 artiklan 6 kohdan sähköisen rahan määritelmä viittaamalla sähköistä rahaa koskevan direktiivin 1 artiklan 3 kohdan b alakohdassa annettuun sähköisen rahan määritelmään.

7. PÄÄTELMÄT

7.1 . Suosituksen kohteena olevaa asetusta voidaan yleisellä tasolla pitää tervetulleena, sikäli kuin se edistää Euroopan tilastojärjestelmän ja EKPJ:n välistä tehokasta yhteistyötä tilastotietojen keruun ja vaihdon suhteen ja tasokkaiden ja yhdenmukaisten tilastojen luomista Euroopan tasolla. On kuitenkin huomioitava, että suosituksen kohteena oleva asetus voisi olla yksityiskohtaisempi kysymyksissä, jotka liittyvät tietojen antajien perusjoukkoon suhteessa EKPJ:n tehtäviin sekä luottamuksellisuutta koskeviin sääntöihin.

7.2. EKPJ:n rahoituslaitossektorilta keräämien tietojen avoimuus tulisi taata mahdollisimman laajalti. Jotta avoimuutta voidaan lisätä, kerätyt tiedot, mukaan lukien johdetut kokonaistilastotiedot, olisi julkistettava. Samalla kun asetuksessa tuodaan esiin avoimuuden lisääminen, olisi otettava huomioon tarve säilyttää korkeatasoinen tietosuoja ja luottamuksellisuus, joka ei mahdollista taloudellisten toimijoiden tunnistamista tai vaaranna alan vakautta. Tämän perusteella voidaan ehdottaa asetukseen lisättäväksi säännöksiä, joilla taataan EKPJ:n rahoituslaitossektorilta keräämien tietojen avoimuus ja julkisuus säilyttäen samalla tietosuojan korkea taso.

7.3. Tuleva Euroopan tilastoja koskeva asetus ja suunnitteilla oleva neuvoston asetuksen N:o 2533/98 tarkistus voivat myös tuoda uutta pontta EKPJ:n ja Euroopan tilastojärjestelmän välisille suhteille esimerkiksi yhteiseen ohjelmasuunnitteluun tähtäävien uusien ponnistelujen ja Euroopan tilastojen kehittämistä, tuottamista ja jakelua koskevien strategisten tavoitteiden kautta.

[1] EUVL C 251, 3.10.2008, s. 1.